મહારાષ્ટ્રના યવતમાલ જિલ્લામાં આતંકનો પર્યાય બની ચુકેલી T1 વાઘણને લગભગ એક વર્ષ સુધીની ખેંચતાણ અને શોધ અભિયાનના અંતે શુક્રવારે રાત્રે ઠાર કરી દેવામાં આવી છે. રાજ્યના પંઢરકવાડામાં એક પછી એક માણસો પર થઈ રહેલા હુમલાને પગલે નરભક્ષી બની ગયેલી વાઘણને શોધવા માટે અભિયાન હાથ ધરાયું હતું. આ અભિયાનમાં 200થી વધુ લોકો સામેલ થયા હતા, તેમજ હાથી અને પેરાગ્લાઈડર્સની પણ મદદ લેવામાં આવી હતી. વાઘણને મારી નાંખવી કે નહીં તે મુદ્દે કોર્ટે પણ હસ્તક્ષેપ કર્યો હતો. કોર્ટે વાઘણને મૂર્છિત કરવાનો આદેશ આપ્યો હતો. આ નરભક્ષી વાઘણે 13થી વધુ લોકોને પોતાના શિકાર બનાવ્યા હતા. જેમાં 11 જંગલની અંદર રહેતા અને ઢોર ઢાંખર ચરાવતા ભરવાડનો સમાવેશ થાય છે જ્યારે બે લોકો ખેતીકામ કરી રહ્યા હતા ત્યારે તેમને વાઘણે શિકાર બનાવ્યા હતા.